發廬陵
作者：劉弇
朝代：宋

paragraphs: 不作釘根桑，翻爲凌飆蓬。
五年三羈旅，羞哭畏途窮。
今者人事縛，宛然遊羿弓。
誰尸造物柄，鼓我吹噓中。
雲航鬧急槳，勢奪編蒲風。
黄洲轉頭失，旋指墨潭東。
旅雁聲其儔，四五翩書空。
暝色天水接，俯仰雙青銅。
幽情隨岸愜，眇與魚鳥通。
酒力秋後葉，扶衰借霜紅。
詩敵千蛇矛，稍取別愁攻。
男兒貴健决，吾豈專棲雄。